Broj: 711-I-296-P-122-22/23-08-23

Zagreb, 16. prosinca 2022.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI/11), **u predmetu obveznika Ivana Klarina, OIB: ………………. općinskog načelnika Općine Tisno do 3. lipnja 2021.,** pokrenutom temeljem neanonimne prijave, na 197. sjednici održanoj 16. prosinca 2022., donosi sljedeću:

**ODLUKU**

1. **Obveznik Ivan Klarin, općinski načelnik Općine Tisno do 3. lipnja 2021., istodobnim primanjem naknade plaće nakon prestanka obnašanja navedene dužnosti te naknade za obnašanje dužnosti člana Općinskog vijeća Općine Tisno u razdoblju od 4. lipnja 2021. do 4. prosinca 2021., počinio je povredu odredbe članka 7. točke d) Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) u svezi s člankom 20. stavkom 3. istog Zakona.**
2. **Za utvrđenu povredu opisanu pod točkom I. izreke obvezniku se izriče opomena.**
3. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku Povjerenstva održanom dana 25. listopada 2022. Zaključkom broj: 711-I-2196-Pp-122/22-05-17 temeljem zaprimljene neanonimne prijave protiv obveznika Ivana Klarina, općinskog načelnika Općine Tisno do 3. lipnja 2021., pokrenulo postupak za utvrđivanje moguće povrede odredbe članka 7. točke d) ZSSI/11-a u svezi s člankom 20. stavkom 3. ZSSI/11-a, u odnosu na situaciju istodobnog primanja naknade plaće nakon prestanka obnašanja navedene dužnosti te naknade za obnašanje dužnosti člana Općinskog vijeća Općine Tisno u razdoblju od 4. lipnja 2021. do 4. prosinca 2021.

Obveznik se u roku utvrđenom navedenim Zaključkom očitovao dopisom koji je u Povjerenstvu zaprimljen 14. studenoga 2022. pod brojem: 711-U-8812-Pp-122/22-06-3. U navedenom dopisu obveznik navodi da su na konstituirajućoj sjednici Općinskog vijeća Općine Tisno nadležne službe uručile obrasce za popunu osobnih i drugih podataka radi isplate naknade članovima Općinskog vijeća, koje je obveznik ispunio, te da su krajem godine svim članovima Općinskog vijeća Općine Tisno izvršene isplate tih naknada. Obveznik navodi da osobno o tome nije ništa znao, te da nije provjeravao stanje na žiro računu, niti je bio svjestan navedene uplate, već da je za istu saznao tek početkom veljače 2022. kada je primio Potvrdu o isplaćenom iznosu za 2021.

Nadalje navodi da je bio iznenađen te da je odmah kontaktirao službe Općine Tisno i upozorio ih o navedenoj uplati za koju je pretpostavio da je suprotna ZSSI/11-u, nakon čega je Općina Tisno 16. veljače 2022. o dopustivosti ove uplate zatražila očitovanje Povjerenstva. Obveznik ističe da su po zaprimljenom odgovoru stornirane uplate i da je zatražen povrat plaćenog poreza, nakon čega je 11. ožujka 2022. vratio iznos od 2.000,00 kn, koji mu je bio uplaćen.

Obveznik zaključno navodi da se radi o očitoj omašci službi Općine Tisno koja je odmah otklonjena.

Očitovanju obveznika priloženi su dokaz o povratu iznosa od 2.000,00 kn uplaćenog na poslovni račun Općine Tisno 11. ožujka 2022., te korespondencija između obveznika i službi Općine Tisno i Povjerenstva koje se odnose na dopuštenost ostvarivanja naknade za rad u Općinskom vijeću Općine Tisno.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama ZSSI/11-a.

S obzirom na navedenu zakonsku odredbu, te da je u ovome predmet P-122/22 prijava zaprimljena i spis formiran nakon stupanja ZSSI/21 na snagu 25. prosinca 2021. u odnosu na okolnosti nastale za vrijeme važenja ZSSI/11-a, postupak se vodio sukladno odredbama ZSSI/21-a primjenom mjerodavnih odredbi ZSSI/11-a koje su bile na snazi u trenutku kada su nastale činjenice i okolnosti koje su predmetom odlučivanje u ovome predmetu.

Uvidom u Registar obveznika koji ustrojava i vodi Povjerenstvo utvrđeno je da obveznik od 3. lipnja 2021. ne obnaša dužnost općinskog načelnika Općine Tisno.

Sukladno članku 3. stavu 1. točki 39. ZSSI/11-a općinski načelnici i njihovi zamjenici dužnosnici su u smislu odredbi istog Zakona, dok je odredbom članka 3. stavka 1. točke 34. ZSSI/21-a propisano da su općinski načelnici i njihovi zamjenici obveznici toga Zakona, stoga je Ivan Klarin povodom obnašanja dužnosti općinskog načelnika Tisno dužan pridržavati se odredbi obaju navedenih Zakona.

Na zahtjev Povjerenstva, Općina Tisno očitovala se dopisom, klasa: 080-01/22-01/6, urbroj: 2182-5-2-22-2 od 17. listopada 2022. u kojem se navodi da je obveznik primao naknadu plaće tijekom razdoblja od šest mjeseci od prestanka obnašanja dužnosti općinskog načelnika Općine Tisno, odnosno od 4. lipnja 2021. do 4. prosinca 2021.

Nadalje se navodi da je nakon postavljenog upita Povjerenstvu od strane Općine Tisno može li obveznik uz primanje ove naknade primati naknadu za rad u Općinskom vijeću Općine Tisno, obveznik Ivan Klarin izvršio povrat iznosa primljene naknade za rad u Općinskom vijeću Općine Tisno u proračun Općine u visini od 2.000,00 kn, koja mu je bila isplaćena 28. prosinca 2021., kao i da je storniran JOPDD obrazac za ovu isplatu i izvršen povrat uplaćenog poreza na dohodak u proračun Općine.

Očitovanju Općine prileže Izvješće o primicima, porezu na dohodak te doprinosima za obvezna osiguranja na dan 28. prosinca 2021. u kojem se navodi iznos od 2.000,00 kn ostvaren od Općine Tisno te ispis za računa poslovne banke iz kojeg proizlazi da je obveznik 11. ožujka 2022. Općini Tisno uplatio iznos od 2.000,00 kn na ime povrata temeljem ZSSI-a.

Člankom 4. stavkom 1. ZSSI/11-a propisano je da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/11-a propisano je da dužnosnici ne mogu primiti dodatnu naknadu za poslove obnašanja javnih dužnosti.

Istovjetno je propisano odredbom članka 7. točke d) ZSSI/21-a prema kojoj obveznici tog Zakona ne mogu primiti dodatnu naknadu za poslove obnašanja javnih dužnosti.

Sukladno članku 20. stavku 3. ZSSI/11-a obveze koje za dužnosnika proizlaze iz članka 7. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

 Člankom 5. stavkom 2. propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 90.a stavkom 4. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) propisano je da općinski načelnik i njihovi zamjenici koji su dužnost obavljali profesionalno posljednjih šest mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Odredbom članka 31. navedenog Zakona propisano je da član predstavničkog tijela ima pravo na naknadu u skladu s odlukom predstavničkog tijela.

Temeljem zaprimljenog očitovanja i dokumentacije Općine Tisno, utvrđeno je da je obveznik Ivan Klarin primao naknadu plaće tijekom razdoblja od šest mjeseci od prestanka obnašanja dužnosti općinskog načelnika Općine Tisno, odnosno od 3. lipnja 2021. do 4. prosinca 2021., te da je obveznik istovremeno za navedeno razdoblje primio naknadu za rad u Općinskom vijeću Općine Tisno, koja mu je 28. prosinca 2021. bila jednokratno isplaćena u iznosu od 2.000,00 kn, s obzirom da je na navedenu javnu dužnost izabran na lokalnim izborima održanima u svibnju 2021.

Također je utvrđeno da je obveznik Ivan Klarin 11. ožujka 2022. izvršio povrat iznosa ostvarene naknade za rad u Općinskom vijeću Općine Tisno u proračun Općine u navedenom iznosu od 2.000,00 kn

Povjerenstvo ukazuje da naknada plaće, koju obveznik Ivan Klarin može ostvarivati nakon prestanka obnašanja dužnosti općinskog načelnika Općine Tisno, proizlazi iz obnašanja navedene dužnosti i time s smatra plaćom odnosno naknadom u smislu članka 4. stavka 1. ZSSI/11-a.

Iako članovi općinskih vijeća nisu obveznici u smislu odredbi članka 3. ZSSI/11-a, obavljanje dužnosti člana predstavničkog tijela jedinice lokalne samouprave na koju je izabran od strane građana, u konkretnom slučaju obavljanje dužnosti člana Općinskog vijeća Općine Tisno, imajući u vidu ovlasti navedenog tijela vezane za donošenje proračuna i općih akata Općine, nedvojbeno predstavlja obavljanje druge javne dužnosti, stoga i naknada koja načelno pripada članovima predstavničkih tijela jedinica lokalne samouprave, predstavlja naknadu za poslove obnašanja javnih dužnosti.

Obveznik je prilikom stupanja na dužnost obvezan upoznati se s zabranama i ograničenjima propisanima odredbama ZSSI/11-a koje ga obvezuju povodom obnašanja dužnosti, te je osobno odgovoran za svoje djelovanje u obnašanju javne dužnosti na koju je izabran, zbog čega se ne može pozivati na propuste drugih službi.

Međutim, obveznik sam ističe da je na konstituirajućoj sjednici Općinskog vijeća Općine Tisno popunio obrasce, temeljem kojih mu je isplaćivana naknada, zbog čega se radi o njegovom propustu jer nije u tom trenutku otklonio njihov primitak, neovisno o datumu stvarne isplate vijećničke naknade.

Naime, za one članove predstavničkog tijela u jedinici lokalne odnosno područne (regionalne) samouprave koji istovremeno već primaju plaću ili naknadu po osnovi obavljanja neke javne dužnosti iz članka 3. ZSSI/11-a, primitak naknade za obavljanje dužnosti člana predstavničkog tijela, u konkretnom slučaju člana Općinskog vijeća Općine Tisno, predstavlja primanje dodatne naknade za poslove obnašanja javnih dužnosti u smislu odredbe članka 7. točke d) ZSSI/11-a.

Stoga je obveznik Ivan Klarin istodobnim primanjem naknade plaće nakon prestanka obnašanja dužnosti općinskog načelnika Općine Tisno te naknade za obnašanje dužnosti člana Općinskog vijeća Općine Tisno u razdoblju od 4. lipnja 2021. do 4. prosinca 2021., počinio povredu odredbe članka 7. točke d) ZSSI/11-a u svezi s člankom 20. stavkom 3. istog Zakona.

Člankom 48. stavkom 1. ZSSI/11-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 7., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI/11-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir da je obveznik Ivan Klarin i prije odlučivanja o pokretanju postupka povratio cjelokupno zaprimljeni iznos dodatne naknade za obnašanje dužnosti člana predstavničkog tijela jedinice lokalne samouprave u visini od 2.000,00 kn, Povjerenstvo ocjenjuje da se prema postupanju obveznika i njegovoj odgovornosti, kao i prouzročenoj posljedici radi o očito lakom obliku kršenja odredbi toga Zakona, zbog čega se kao primjerena sankcija za utvrđenu povredu izriče opomena.

Člankom 44. stavkom 5. ZSSI/21-a propisano je da se nakon uredne dostave odluke iz stavka 3. toga članka obvezniku ista objavljuje i na mrežnim stranicama Povjerenstva.

Ova Odluka objavit će se na mrežnim stranicama Povjerenstva nakon uredne dostave obvezniku.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Klarin, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana